Document ID: 32006R1448

KOMISIJAS REGULA (EK) Nr. 1448/2006
(2006. gada 29. septembris),
ar kuru groza Regulu (EK) Nr. 622/2003, ar ko nosaka pasākumus kopēju pamatstandartu īstenošanai aviācijas drošības jomā
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2002. gada 16. decembra Regulu (EK) Nr. 2320/2002 par kopīgiem noteikumiem civilās aviācijas drošības jomā (1), un jo īpaši tās 4. panta 2. punktu,
tā kā:
(1)
Atbilstīgi Regulai (EK) Nr. 2320/2002 Komisijai ir jāpieņem pasākumi, kas vajadzīgi, lai visā Kopienā ieviestu kopējus pamatstandartus aviācijas drošības jomā. Komisijas 2003. gada 4. aprīļa Regula (EK) Nr. 622/2003, ar ko nosaka pasākumus kopēju pamatstandartu īstenošanai aviācijas drošības jomā (2), bija pirmais tiesību akts, kurā paredzēti šādi pasākumi.
(2)
Kopējie pamatstandarti ir jāprecizē. Jo īpaši ir jānosaka sprāgstvielu atklāšanas sistēmu (EDS) darbības prasības, neraugoties uz to, ka tās regulāri tiek pārskatītas vismaz reizi divos gados, lai nodrošinātu, ka tās atbilst tehnikas attīstībai, ņemot vērā EDS iekārtu caurlaides spēju, izmaksas un pieejamību tirgū.
(3)
EDS iekārtu darbības prasības un prasības par 1. un 2. standarta EDS iekārtu attēlu kvalitāti ir jāuzskata par pirmo soli šādu sistēmu tehnisko specifikāciju pilnīgā saskaņošanā. Tās iespējami drīz ir jāpapildina ar prasībām par 3. standarta EDS iekārtu attēlu kvalitāti, kā arī ar saskaņotām procedūrām EDS iekārtu klasificēšanai, ieskaitot testēšanas nosacījumus.
(4)
EDS iekārtu standarta nolietojuma termiņš ir no septiņiem līdz desmit gadiem. Tas ir jāņem vērā, nosakot šādu iekārtu ekspluatācijas termiņa beigas.
(5)
Saskaņā ar Regulu (EK) Nr. 2320/2002 un tādēļ, lai novērstu nelikumīgas iejaukšanās darbības, Regulas (EK) Nr. 622/2003 pielikumā paredzētajiem pasākumiem jābūt slepeniem, un tie nav jāpublicē. Šo pašu noteikumu attiecina uz visiem grozošajiem tiesību aktiem.
(6)
Attiecīgi jāgroza Regula (EK) Nr. 622/2003.
(7)
Šajā regulā paredzētie pasākumi ir saskaņā ar Civilās aviācijas drošības komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 622/2003 pielikumu groza, kā norādīts šīs regulas pielikumā.
Minētās regulas 3. pantu piemēro attiecībā uz šā pielikuma konfidenciālo raksturu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2006. gada 29. septembrī

Labels: 7
8
15
1